MEABHRÁN MÍNIÚCHÁIN

1. COMHTHÉACS AN TOGRA

COMHTHÉACS AN TOGRA

Is é cuspóir an togra seo Rialachán (CE) Uimh. 1098/2007 ón gComhairle an 18 Meán Fómhair 2007 lena mbunaítear plean ilbhliantúil do na stoic trosc i Muir Bhailt agus don iascach a shaothraíonn na stoic sin ("an plean" anseo feasta) a leasú. Glacadh an gníomh seo sular tháinig an Conradh ar Fheidhmiú an Aontais Eorpaigh (CFAE) i bhfeidhm.

Is é príomhchuspóir an phlean a áirithiú go bhféadfar stoic trosc Mhuir Bhailt a shaothrú i ndálaí eacnamaíocha, comhshaoil agus sóisialta atá inbhuanaithe. Chun an méid sin a bhaint amach, leagtar síos sa phlean rialacha maidir le deiseanna bliantúla iascaireachta a bhunú don stoc sin i dtéarmaí na gabhála iomláine is incheadaithe agus na hiarrachta iascaireachta. Baineann na rialacha sin leas as paraiméadair theicniúla áirithe, agus déantar stádas caomhnaithe an stoic a mheas a bheith níos fearr nó níos measa ar bhonn na bparaiméadar sin, agus dá bhrí sin déantar a mheas an bhfuiltear níos faide ó chuspóir an phlean a bhaint amach, nó níos giorra dó. Tá na paraiméadair sin eolaíochtbhunaithe, ní rogha beartais iad. Féadfaidh éabhlóidiú agus feabhas teacht ar an eolaíocht, agus ní foláir na forálacha is gá a bheith sa phlean chun a áirithiú go gcoimeádfar é bord ar bord leis an eolaíocht is fearr atá ar fáil.

Thairis sin, ordaítear in Airteagal 27 den Rialachán i gcás ina léireoidh comhairle eolaíoch nach luíonn na rátaí básmhaireachta iascaireachta le cuspóirí an phlean, nach mór don Chomhairle, ag gníomhú di trí thromlach cáilithe, rátaí básmhaireachta a athbhreithniú chun a áirithiú go bhféadfar cuspóirí bainistíochta an phlean a bhaint amach. Dá bhrí sin, tugann an téacs seo an chumhacht don Chomhairle na heilimintí neamhriachtanacha sin den phlean a leasú. Níl an nós imeachta cinnteoireachta sin indéanta a thuilleadh faoin CFAE.

Ar an gcuma chéanna, foráiltear in Airteagal 26 go bhféadann an Chomhairle eilimintí neamhriachtanacha áirithe den phlean a mhodhnú chun a áirithiú go mbainfear na cuspóirí amach.

Foráiltear in Airteagal 290 den CFAE maidir le gníomh reachtach lena bhféadfar cumhacht a tharmligean chuig an gCoimisiún gníomhartha neamhreachtacha a bhfuil feidhm ghinearálta leo a ghlacadh chun gnéithe neamhriachtanacha áirithe den ghníomh reachtach sin a fhorlíonadh nó a leasú. Dá thoradh sin, ba cheart an próiseas cinnteoireachta, dá bhforáiltear in Airteagal 26 agus in Airteagal 27 den Rialachán, a thiontú ina chóras cumhachtaí tarmligthe a bheadh le feidhmiú ag an gCoimisiún faoi na coinníollacha arna leagan amach sa phlean féin. Ba cheart an plean a leasú dá réir sin.

Tá sé ina cheangal sa phlean go ndéanfar meastóireacht ar thionchar na mbeart bainistíochta ar na stoic lena mbaineann agus ar an iascach lena mbaineann. Ní hindéanta ná héifeachtúil í an amlíne atá leagtha síos sa Rialachán atá i bhfeidhm. Baineann deacrachtaí suntasacha leis an gceanglas sin toisc nach bhfuil teacht furasta ar shonraí ábhartha chun measúnú iomchuí a dhéanamh. De réir comhairle eolaíche ní féidir meastóireacht iomlán a dhéanamh ar fheidhmíocht trí bliana an phlean go dtí 5 bliana i ndiaidh thús an phlean. Dá thoradh sin, ba cheart amlíne meastóireachta an phlean a mhodhnú.

Ba cheart cumhachtaí cur chun feidhme a thabhairt don Choimisiún chun a dhearbhú an bhfuil na coinníollacha arna mbunú in Airteagal 29 den Rialachán seo comhlíonta agus, dá thoradh sin, an bhfuil feidhme ag forálacha ábhartha sna foranna lena mbaineann.

Ina theannta sin, ghlac an Coimisiún agus na Ballstáit leis an aidhm uastáirgeacht inbhuanaithe a bhaint amach i gcás stoc atá an-íseal faoi 2015 ar a dhéanaí, ach níl an aidhm sin luaite mar chuspóir de chuid an phlean. Chun aon doiléire a sheachaint sa phlean, ba cheart an uastáirgeacht inbhuanaithe a lua sa phlean.

Ba cheart Airteagal 5 agus Airteagal 8 a leasú dá réir sin lena shoiléiriú gurb é an nós imeachta atá i dtrácht an nós imeachta dá bhforáiltear sa Chonradh.

Tá an leasú dírithe go príomha ar athruithe ar an bplean ionas go n-oibreoidh sé go héifeachtúil laistigh den chreat nua cinnteoireachta a bunaíodh le Conradh Liospóin.

2. TORTHAÍ AN CHOMHAIRLIÚCHÁIN LEIS NA PÁIRTITHE LEASMHARA AGUS NA MEASÚNUITHE TIONCHAIR

Neamhbhainteach

3. EILIMINTÍ DLÍ AN TOGRA

• Achoimre ar an ngníomhaíocht atá beartaithe

Is é an príomhghníomhaíocht dhlíthiúil na cumhachtaí arna dtabhairt don Choimisiún i Rialachán (CE) Uimh. 1098/2007 ón gComhairle a aithint agus na cumhachtaí sin a aicmiú mar chumhachtaí tarmligthe nó mar chumhachtaí cur chun feidhme.

• Bunús dlí

Airteagal 43(2) den Chonradh ar Fheidhmiú an Aontais Eorpaigh

• Prionsabal na coimhdeachta

Tagann an togra faoi inniúlacht eisiach an Aontais Eorpaigh.

• Prionsabal na comhréireachta

Déanann an togra seo leasú ar bhearta atá ann cheana i Rialachán (CE) Uimh. 1098/2007 ón gComhairle, agus ní ceist prionsabal na comhréireachta dá bhrí sin.

• Rogha na hionstraime

An ionstraim atá beartaithe: Rialachán ó Pharlaimint na hEorpa agus ón gComhairle.

Ní bheadh ionstraimí eile leormhaith ar an gcúis seo a leanas: ní foláir Rialachán a leasú le Rialachán eile.

4. IMPLEACHT BHUISÉADACH

Ní bhaineann aon chaiteachas breise Aontais leis an mbeart seo.

2012/0077 (COD)

Togra le haghaidh

RIALACHÁIN Ó PHARLAIMINT NA hEORPA AGUS ÓN gCOMHAIRLE

lena leasaítear Rialachán (CE) Uimh. 1098/2007 ón gComhairle an 18 Meán Fómhair 2007 lena mbunaítear plean ilbhliantúil do na stoic trosc i Muir Bhailt agus don iascach a shaothraíonn na stoic sin

TÁ PARLAIMINT NA hEORPA AGUS COMHAIRLE AN AONTAIS EORPAIGH,

Ag féachaint don Chonradh ar Fheidhmiú an Aontais Eorpaigh, agus go háirithe Airteagal 43(2) de,

Ag féachaint don togra ón gCoimisiún Eorpach,

Tar éis dóibh an dréachtghníomh reachtach a chur chuig na Parlaimintí náisiúnta,

Ag féachaint don tuairim ó Choiste Eacnamaíoch agus Sóisialta na hEorpa[1],

Ag gníomhú dóibh i gcomhréir leis an ngnáthnós imeachta reachtach,

De bharr an méid seo a leanas:

(1) Chun aon doiléire a sheachaint agus chun comhsheasmhacht a áirithiú maidir le gealltanais an Aontais i ndáil le huastáirgeacht inbhuanaithe a bhaint amach i gcás stoc atá an-íseal, ba cheart cuspóirí an phlean ilbhliantúil do na stoic trosc i Muir Bhailt agus don iascach a shaothraíonn na stoic sin, a bunaíodh le Rialachán (CE) Uimh. 1098/2007 ón gComhairle[2], a shoiléiriú dá réir sin.

(2) Foráiltear i Rialachán (CE) Uimh. 1098/2007 maidir le bearta leantacha agus maidir le hathbhreithniú i ndáil leis na híosrátaí básmhaireachta iascaireachta atá sonraithe sa rialachán céanna i gcás nach leor na rátaí sin chun cuspóirí an phlean sin a bhaint amach.

(3) I gcomhréir le hAirteagal 290 den Chonradh, féadfar a thabhairt de chumhacht don Choimisiún eilimintí neamhriachtanacha de ghníomh reachtach a fhorlíonadh nó a leasú trí bhíthin gníomhartha tarmligthe.

(4) Chun na spriocanna atá leagtha amach i Rialachán (CE) Uimh. 1098/2007 a bhaint amach ar bhealach éifeachtúil agus chun a bheith in ann gníomhú go mear má thagann athrú ar dhálaí stoic nó ar iascach, ba cheart an chumhacht a tharmligean chuig an gCoimisiún gníomhartha a ghlacadh i gcomhréir le hAirteagal 290 den Chonradh, maidir leis na híosrátaí básmhaireachta iascaireachta a athbhreithniú, i gcás ina léireoidh sonraí eolaíocha nach iomchuí na rátaí a thuilleadh agus nach leor na bearta chun cuspóirí an phlean a bhaint amach. Tá sé ríthábhachtach go ndéanfaidh an Coimisiún comhairliúchán iomchuí le linn a chuid oibre ullmhúcháin, lena n-áirítear comhairliúchán le saineolaithe.

(5) Ba cheart don Choimisiún a áirithiú, agus gníomhartha tarmligthe á n-ullmhú agus á dtarraingt suas aige, go ndéanfar doiciméid ábhartha a tharchur go comhuaineach, go tráthúil agus go hiomchuí chuig Parlaimint na hEorpa agus chuig an gComhairle.

(6) Chun dálaí aonfhoirmeacha a áirithiú chun Airteagal 29 de Rialachán (CE) Uimh. 1098/2007 a chur chun feidhme, ba cheart cumhachtaí cur chun feidhme a thabhairt don Choimisiún. Ba cheart na cumhachtaí sin a fheidhmiú i gcomhréir le Rialachán (AE) Uimh. 182/2011 ó Pharlaimint na hEorpa agus ón gComhairle an 16 Feabhra 2011 lena leagtar síos na rialacha agus na prionsabail ghinearálta a bhaineann leis na sásraí maidir le rialú ag na Ballstáit ar fheidhmiú cumhachtaí cur chun feidhme ag an gCoimisiún[3].

(7) Chun éifeachtúlacht na meastóireachta ar fheidhmíocht an phlean a áirithiú, ba cheart amlíne na meastóireachta dá bhforáiltear in Rialachán (CE) Uimh. 1098/2007 a mhodhnú.

(8) Thairis sin, an próiseas cinnteoireachta maidir le deiseanna iascaireachta a shocrú dá dtagraítear i Rialachán (CE) Uimh. 1098/2007, ba cheart é a shoiléiriú i bhfianaise theacht i bhfeidhm an Chonartha ar Fheidhmiú an Aontais Eorpaigh.

(9) Dá bhrí sin, is é is príomhaidhm na leasuithe atá beartaithe athruithe a dhéanamh ionas go bhféadfaidh an plean oibriú go héifeachtúil laistigh den chreat nua cinnteoireachta a bunaíodh le Conradh Liospóin.

(10) Dá bhrí sin, ba cheart Rialachán (CE) Uimh. 1098/2007 a leasú dá réir,

TAR ÉIS AN RIALACHÁN SEO A GHLACADH:

Airteagal 1

Leasaítear Rialachán (CE) Uimh. 1098/2007 mar a leanas:

(1) In Airteagal 4, cuirtear an méid seo a leanas in ionad na habairte tosaigh:

"Áiritheoidh an plean saothrú inbhuanaithe na stoc trosc lena mbaineann ar bhonn uastáirgeachta inbhuanaithe trí na rátaí básmhaireachta iascaireachta a laghdú de réir a chéile agus a choinníoll ar leibhéil nach mbeidh faoi bhun:"

(2) In Airteagal 5, cuirtear an méid seo a leanas in ionad mhír 1:

"1. Déanfaidh an Chomhairle cinneadh gach bliain i gcomhréir leis an gConradh maidir leis na gabhálacha iomláine is incheadaithe (TACanna) i gcomhair na stoc lena mbaineann i gcomhair na chéad bhliana eile."

(3) In Airteagal 8, cuirtear an méid seo a leanas in ionad mhír 3:

"3. Déanfaidh an Chomhairle cinneadh gach bliain i gcomhréir leis an gConradh maidir leis an uasmhéid laethanta neamhláithreachta ón gcalafort lasmuigh de thréimhsí atá sonraithe i mír 1 le linn na chéad bhliana eile ina gceadaítear iascaireacht leis an trealamh dá dtagraítear i mír 1, i gcomhréir leis na rialacha atá leagtha amach i mír 4 agus i mír 5."

(4) Cuirtear an méid seo a leanas in ionad mhír 26:

"Airteagal 26

Meastóireacht ar an bplean

"Gach cúig bliana amhail ón 18 Meán Fómhair 2007, déanfaidh an Coimisiún oibríocht agus feidhmíocht an phlean ilbhliantúil seo a mheas. I gcás inarb iomchuí, féadfaidh an Coimisiún oiriúnuithe ar an bplean ilbhliantúil a mholadh nó féadfaidh sé gníomhartha tarmligthe a ghlacadh i gcomhréir le hAirteagal 27."

(5) Cuirtear an méid seo a leanas in ionad mhír 27:

"Airteagal 27

Athbhreithniú ar íosrátaí básmhaireachta iascaireachta

Tabharfar de chumhacht don Choimisiún gníomhartha tarmligthe a ghlacadh i gcomhréir le hAirteagal 29a chun na híosrátaí básmhaireachta iascaireachta atá leagtha amach in Airteagal 4 a athbhreithniú, i gcás ina léireoidh sonraí eolaíocha nach luíonn luachanna na n-íosrátaí básmhaireachta iascaireachta le cuspóirí an phlean bainistíochta."

(6) Cuirtear an méid seo a leanas in ionad Airteagal 29(2), (3) agus (4):

"2. Ní bheidh feidhm ag Airteagal 8(1)(b), (3), (4) ná (5) maidir le Foranna CITM 27 agus/nó 28.2 má tá fianaise ann go bhfuil gabhálacha trosc sna Foranna CITM sin faoi bhun 3% d'iomlán na ngabhálacha trosc i Limistéar B. Gach bliain, trí bhíthin gníomhartha tarmligthe agus ar bhonn na dtuarascálacha ó Bhallstáit dá dtagraítear i mír 1 agus ar bhonn sonraí eolaíocha, fíoróidh an Coimisiún an ann d'fhianaise den sórt sin agus, dá dhroim sin, an bhfuil feidhm ag na srianta dá bhforáiltear in Airteagal 8(1)(b), (3), (4) agus (5) sna foranna lena mbaineann. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 29b(2)."

3. Ní bheidh feidhm ag Airteagal 8(1)(b), (3), (4) ná (5) maidir le Foroinn CITM 28.1, ach amháin má tá fianaise ann go bhfuil na gabhálacha trosc os coinn 1.5% d'iomlán na ngabhálacha trosc i Limistéar B. Gach bliain, trí bhíthin gníomhartha tarmligthe agus ar bhonn na dtuarascálacha ó Bhallstáit dá dtagraítear i mír 1 agus ar bhonn sonraí eolaíocha, fíoróidh an Coimisiún an ann d'fhianaise den sórt sin agus, dá thoradh sin, an bhfuil feidhm ag na srianta dá bhforáiltear in Airteagal 8(1)(b), (3), (4) agus (5) san fhoroinn lena mbaineann. Glacfar na gníomhartha cur chun feidhme sin i gcomhréir leis an nós imeachta scrúdúcháin dá dtagraítear in Airteagal 29b(2)."

4. Beidh feidhm ag na gníomhartha cur chun feidhme dá dtagraítear i mír 2 agus i mír 3 ón 1 Eanáir go dtí an 31 Nollaig den chéad bhliain eile."

(7) Cuirtear Caibidil VIa isteach mar seo a leanas:

"Caibidil VIa"

Airteagal 29a

An tarmligean a fheidhmiú

1. Tugtar de chumhacht don Choimisiún gníomhartha tarmligthe a ghlacadh faoi réir na gcoinníollacha atá leagtha síos san Airteagal seo.

2. Déanfar tarmligean na cumhachta dá dtagraítear in Airteagal 26 agus in Airteagal 27 a thabhairt don Choimisiún go ceann tréimhse neamhchinntithe.

3. Féadfaidh Parlaimint na hEorpa nó an Chomhairle tarmligean na cumhachta dá dtagraítear in Airteagal 26 agus Airteagal 27 a chúlghairm tráth ar bith. Le cinneadh cúlghairm a dhéanamh, cuirfear deireadh le tarmligean na cumhachta atá sonraithe sa chinneadh sin. Gabhfaidh éifeacht leis an lá tar éis fhoilsiú an chinnidh in Iris Oifigiúil an Aontais Eorpaigh nó ar dháta is déanaí a shonrófar sa chinneadh. Ní dhéanfaidh sé difear do bhailíocht aon cheann de na gníomhartha tarmligthe atá i bhfeidhm cheana féin.

4. A luaithe a ghlacfaidh sé gníomh tarmligthe, tabharfaidh an Coimisiún fógra ina leith sin do Pharlaimint na hEorpa agus don Chomhairle ag an am céanna.

5. Ní thiocfaidh gníomh tarmligthe arna ghlacadh de bhun Airteagal 26 agus Airteagal 27 i bhfeidhm ach amháin mura ndéanann Parlaimint na hEorpa ná an Chomhairle agóid ina choinne laistigh de thréimhse dhá mhí ó fhógra faoin ngníomh sin a thabhairt do Pharlaimint na hEorpa agus don Chomhairle nó más rud é, sula dtéann an tréimhse sin in éag, go gcuireann Parlaimint na hEorpa agus an Chomhairle araon in iúl nach ndéanfaidh siad agóid ina choinne. Cuirfear dhá mhí leis an tréimhse sin ar thionscnamh Pharlaimint na hEorpa nó na Comhairle."

"Airteagal 29b

Nós imeachta coiste

1. Beidh an Coiste Comhairleach um Iascach agus Dobharshaothrú arna bhunú le hAirteagal 30 de Rialachán (CEE) Uimh. 2371/2002 de chúnamh ag an gCoimisiún. Coiste de réir bhrí Rialachán (AE) Uimh. 182/2011 a bheidh sa Choiste sin.

2. I gcás ina ndéanfar tagairt don mhír seo, beidh feidhm ag Airteagal 5 de Rialachán (AE) Uimh. 182/2011."

"Airteagal 29c

Cinntí ón gComhairle

I gcás ina ndéanann an Rialachán seo foráil maidir le cinntí atá le déanamh ag an gComhairle, gníomhóidh an Chomhairle i gcomhréir leis an gConradh."

Airteagal 2

Tiocfaidh an Rialachán seo i bhfeidhm ar an bhfichiú lá tar éis lá a fhoilsithe in Iris Oifigiúil an Aontais Eorpaigh.

Beidh an Rialachán seo ina cheangal go huile agus go hiomlán agus beidh sé infheidhme go díreach i ngach Ballstát.

Arna dhéanamh sa Bhruiséil, an

Thar ceann Pharlaimint na hEorpa Thar ceann na Comhairle

An tUachtarán An tUachtarán

[1] IO C, , lch. .

[2] IO L 248, 22.9.2007

[3] IO L 55, 28.2.2011, lch. 13.